Peter Mandrup Tuxen

Peder Mandrup Tuxen (født 11. august 1783 på Holmen i København, død 22. marts 1838 sammesteds) var en dansk officer, kommandørkaptajn i søværnet, gift med Elisabeth Marie Simonsen med hvem han fik 13 børn, blandt hvilke kan nævnes Nicolai Elias og Johan Cornelius Tuxen. Han var broder til Nicolai Henrik og Søren Ludvig Tuxen.

I militær sammenhæng er Tuxen mest kendt for sit engagement som chef for en kanonbådsflotille, som opererede fra Fladstrand under kanonbådskrigen fra 1807 til 1812. Her gjorde Tuxen tjeneste i årene 1808 til 1810, hvorefter han blev afløst af broderen.

Tuxen ankom til Fladstrand den 23. september 1808 med to kanonbåde og en kutter.

Hver kanonbåd blev drevet frem med 18 årer og var bestykket med en 18-pundig kanon og en fire-pundig haubits, medens kutteren havde en bestykning på to fire-pundige og to tre-pundige kanoner.

I sin tid som kanonbådschef optjente Tuxen ca. 50.000 rigsdaler i prisepenge.

Biografi 

 1783 – født på Holmen
 1789 – indskrevet som søkadet
 1795 – udnævnt til søkadet, på kadetskolen var han elevkammerat med Peter Willemoes
 1799 – får den Gernerske Præmiemedaille fra Akademiet; han blev kun den næst bedste på Akademiet afgangsprøve, men på grund af hans flittighed blev det bestemt af Admiralitetet (for hvilket Kronprins Frederik præsiderede) både han og den bedste elev overrækket prisen.
 1800 – udnævnt til sekondløjtnant i det daværende søværn og gjorde tjeneste i admiral Wleugels eskadre på linjeskibet Neptunus
 1801 – adjudant hos Holmens overekvipagemester, hvor han beskæftigede sig med at bringe sårede i land under Slaget på Reden den 2. april
 1802 til 1805 – studerer matematik og teknik i København 
 1805 – ansat som auskultant i kostruktionskommisionen
 1807 – udnævnt til premierløjtnant; kommer til Amsterdam d. 11. august og beder Admiralitetet om lov til at føre "over 40 danske og norske Skibe i Amsterdam med henved 300 Søfolk, der paa Grund af Krigen ikke kunde seile," hjem over land i stedet for over vand. Dette gør Tuxen så.
 1808 til 1810 – udkommanderes til kanonbådene som chef for en kanonbådsflotille
 1809 – udnævnt til Ridder af Dannebrog da han d. 5. april havde "en hæderlig og heldig Fægtning med en engelsk Fregat paa 24 Kanoner, som han angreb med 3 Kanonbaade, og som ilde tilredt maatte flygte til svensk Havn."
 1810 – rejser til Østerrisøer, Norge i januar og giftes med Elisabeth Marie Simonsen d. 6. februar
 1811 – ansættes som inspektionsofficer ved dokken på Christianshavn; bliver boende her resten af sit liv
 1812 – ansættes som lærer på kadetskolen
 1815 – udnævnt til kaptajnløjtnant og udnævnes til medlem af konstruktionskommisionen
 1821 – udnævnt til kaptajn og udnævnes til bestyrer af søetatens mekanik- og hydraulikfag
 1822 – udnævnt til tøjmester
 1829 – udnævnt af Kongen til at være en af to Administratorer for Frederiksværk og Gods
 1834 – udnævnt til kommandørkaptajn; konstruerer et pumpeværk drevet af to heste så man ikke længere behøver pumpe med håndkraft ved dokken på Christianshavn
 1836 – udnævnt til kommandør af Dannebrog
 1838 – død efter et apopleksianfald

Udmærkelser 
 Ridder af Dannebrog (kommandørkorset)

Noter

Eksterne henvisninger 
 Peder Mandrup Tuxen
 Runeberg om Tuxen

Peter Mandrup
Søofficerer fra Danmark
Kommandører af 1. grad af Dannebrog
Personer fra København
Danskere i 1700-tallet
Danskere i 1800-tallet
Personer i Englandskrigene fra Danmark-Norge
Personer i Dansk Biografisk Leksikon